Mpumalanga-Beeld - Baie liefde in tannie Poppie se kospotte
Tuisblad / Nuus / Baie liefde in tannie Poppie se kospotte
BAIE LIEFDE IN TANNIE POPPIE SE KOSPOTTE
Foto: Claudio Velasquez
Die Mpumalanga-span. Poppie Coetzer van Kriel en Sarel Loots van Sabie is albei finaliste in die Kokkedoor-koskompetisie. Hulle het in die tweede episode as ’n span begin saam kook, maar in die nuutste episode is hulle in ander spanne geplaas.
Poppie Coetzer (66), inwoner van Kriel, se lewe en liefde draai om haar kospotte.
Tannie Poppie, soos almal haar in kykNET se nuwe kookkompetisie, Kokkedoor, noem, is ’n “onthoukok”.
Van haar beste herinneringe is van tye toe sy in die kombuis doenig was.
“Ek is op die plaas in die Balfour-omgewing gebore waar my ouma Lenie Homan gewoon het. Ek het van kleins geleer van kos inlê en varkvet uitbraai.
“Op 13 was ek meestal die kosmaker in die huis omdat my ma, Sarie Brits, soms laat moes werk.”
Sy het haar man van 48 jaar, Jan Coetzer, 50 jaar gelede in haar ouerhuis se kombuis ontmoet.
Oom Jan vertel hy het in ’n kinderhuis grootgeword en later vriende gemaak met haar ma se laatlam-broer, Charles. Charles het hom een vakansie genooi om saam by die Brits-gesin in Brakpan te gaan kuier.
“Ons was met ’n koninklike maaltyd begroet en ek was dadelik verlief op die mooi nooientjie wat daar voor die wasbak in die kombuis doenig was,” vertel hy.
“Jan help graag in die kombuis en ons het deur die jare so tussendeur die kosmakery ook soentjies en drukkies uitgedeel,” skerts tannie Poppie.
Sy was maar nog ’n jong vrou toe sy in 1972 by die Vrouelandbou-unie (VLU) in Krugersdorp aangesluit het.
“My eerste baksel vir die VLU was skons met wit margarien. Die VLU het my liefde vir wedywering aangewakker en ek wou altyd die beste gereg voorsit,” vertel sy.
Haar drie kinders Surette, Rudie en Jan het van vroeg af ook saam met hul ouers herinneringe in die kombuis gemaak.
Tannie Poppie het spyseniering gedoen terwyl sy in die Witbank-biblioteek gewerk het. “Wanneer daar vir gesellighede en troues kos gemaak moes word, het die hele gesin ingespring en gehelp.”
Later jare, met hul kinders uit die huis, het tannie Poppie die Highveld-kinderhuis sewe jaar lank bestuur.
Tannie Poppie het deur die jare 294kinders daar onder haar vlerk geneem.
“Ek is baie lief vir kinders en hoewel ek streng was, was daar altyd baie liefde. Ek het die meisies en die seuns geleer van kosmaak en handewerk.”
Die Coetzers het skaars afgetree toe tannie Poppie se rusteloosheid haar inhaal.
Sy het toe maar weer begin kook; selfs op ’n eksotiese Mosambiekse eiland vir buitelanders.
Tannie Poppie was in Desember in Pretoria toe sy van Kokkedoor gehoor het. Dié kookkompetisie op kykNET fokus op tradisioneel Suid-Afrikaanse kos en die deelnemers is óf “onthoukokke” (mense wat van nature goeie kosmakers is; sonder enige formele opleiding) óf “kinkelkokke” (opgeleide sjefs wat tradisionele kos ’n kinkel moet gee).
Tannie Poppie was een van duisende hoopvolles wat aan die oudisies deelgeneem het en sy het die beoordelaars so met haar tradisionele piekniek-eethappies beïndruk dat sy uiteindelik een van die 20 finaliste geword het wat nou op die kassie aan die kook is in die Karoodorp Prins Albert.
Tannie Poppie is weer op pad na daardie eiland in Mosambiek vir ’n lang vakansie van jukskei speel. Hierdie sport is die ander passie wat sy en oom Jan met oorgawe deel.